तीज की पूर्व संध्या पर मंगलवार को बाजार में चहल-पहल रही। देर शाम तक महिलाएं खरीदारी करती रहीं। सबसे अधिक भीड़ मेहंदी लगवाने के लिए दिखी। महिलाओं ने बड़ी संख्या में मौर्या लोक, राजा बाजार में केशव पैलेस, खेतान मार्केट आदि जगहों पर पहुंच कर मेहंदी लगवाई। यही नहीं कई महिलाओं ने मेंहदी से टैटू बनवाया और हाथों पर अपने पति का नाम भी लिखवाया। इस बार फैशन में अरेबिक डिजाइन कम ही रहा। महिलाओं को पारंपरिक दुल्हन डिजाइन, चूड़ा डिजाइन, राजस्थानी डिजाइन और कंगन स्टाइल की मेहंदी पसंद आई। घरों में पकवान बनाने को लेकर महिलाओं के साथ-साथ बच्चों में उत्साह दिखा।